HUMENNÉ. Nočné výjazdy neželaných návštevníkov do humenského parku sa stali pravidelnosťou.
Zo štvrtka na piatok okolo polnoci malá črieda diviakov vystrašila náhodného chodca takmer na smrť. Zachránil sa skokom na plot rodinného domu.
"Bol biely ako stena. Krvi by sa v ňom nedorezal," hovorí Peter Vysočanský mladší, ktorý býva v prvom dome pri parku zo strany amfiteátra a vystrašenému mužovi poskytol bezpečný úkryt.
Stáli návštevníci
Peter Vysočanský býva pri parku už 41 rokov, vyše dvadsať rokov sa venuje poľovníctvu.
"Také som ešte nezažil," opisuje nočnú príhodu.
Vidieť v parku diviaka nie je podľa neho nič výnimočné.
"Už druhý týždeň sú v parku takmer každý večer. Chodievajú od desiatej večer približne do druhej v noci. Závisí od toho, aký je v parku pohyb," hovorí.
Zaútočili na človeka i psa
Zo štvrtka na piatok boli v parku štyri diviaky.
Vysočanského na ne upozornil brechotom jeho poľovný špeciálne vycvičený pes.
"Normálne zaútočili na okoloidúceho muža. Prekvapilo ma to, s tým som sa ešte nestretol. Už si z parku spravili akoby svoje teritórium," krúti hlavou skúsený poľovník.
Muž zachoval duchaprítomnosť a skočil na plot.
"Pustil som ho do dvora a vypustil som poľovného psa. Vyplašil ich k amfiteátru. Psa som privolal späť, diviaky išli pomaly za ním. Dva diviaky sa chystali zaútočiť na psa, prišli až k bráne. Hádzal som po nich kamene," hovorí.
Stratili plachosť
V parku "operujú" podľa jeho slov štyri čriedy diviakov: v jednej sú tri zvieratá, v druhej štyri, v tretej šesť a v štvrtej deväť.
"Úplne stratili plachosť," dodáva Vysočanský.
Diviaky totiž nereagovali ani na sirénu auta mestskej polície, ani na svetlo z auta či bateriek.
"Požičal som policajtom termovidenie. Boli sme zhrození, ako sú blízko. Navyše sme zahliadli cyklistu, diviaky smerovali k nemu. Podarilo sa nám ich odplašiť cestičkou k skanzenu," hovorí.
Diviaky láka k ľudským obydliam potrava.
"Teraz nemajú ani žalude, ani bukvice, všetko zakvitlo. Nie je tu žiadna pšenica, jarec či iné poľnohospodárske plodiny," vysvetľuje.
Vysočanský hodnotí situáciu ako kritickú až dramatickú a podľa neho si žiada povolenie výnimiek na odchyt či odstrel, aj keď je to v intraviláne.